《飞鱼滩》
清代·陈德荣

山灵厌寂寞，推石堆山坳。河伯怒驱之，奋作风雷号。

水头落云中，势与帆樯高。舵工挟长技，一叶随惊涛。

撇捩转石罅，生死争秋毫。瞬息数百里，东逝不可招。

我舟逆流上，飞泉洒林梢。仆夫引竹缆，舟子刺松篙。

进尺还退寸，目瞪心摇摇。势平流忽散，巨舰轻如毛。

暝色赴林壑，停泊傍渔舠。吹火煮夜粥，共慰推挽劳。

重唇白甲鱼，出网鲜可疱。掩篷读我书，斟酌樽中醪。

前滩名虎啸，西上更岧峣。且复永今夕，何暇问明朝。

作者简介：（1689—1747）清直隶安州人，字廷彦，号密山。康熙五十一年进士，官武英殿纂修。历任湖北枝江知县、贵阳知府、安徽布政使。在黔兴蚕桑，抚苗民；在皖安定灾民，兴书院，皆有实绩。